Jou Menswees bring Menswaardigheid – Skuilkrans
Jou Menswees bring Menswaardigheid
Ons gemeente glo ‘n Christen se opdrag is om die wêreld se boosheid, agterdog, oppervlakkigheid en disrespek teë te staan met alles wat mooi en hoopvol is. As mense het ons die verstommende vermoë om skoonheid, waardering, begrip, betekenisvolheid, toereikendheid en waardigheid aan mekaar terug te gee. Dit kan ons doen deur bloot die mens wie ons is, te deel met ander.
Openhartige stories bou brûe en kweek begrip, respek, waardering, vernuwing en vriendskap. Ons glo regtig saam met honderde ander NG gemeentes dat Suid-Afrika nou mense nodig het wat met eerbied na mekaar luister.
Wat is jou storie? Wat is jou deugde, vreugdes en ideale? Jou genade, karakter en broosheid kan vir ander tot seën wees. Ander se stories kan jou heelmaak en hoop gee. Kom deel asb. jou storie en jou menswees in die veilige ruimte van ‘n kleingroep tydens die Seisoen van Menswaardigheid in Getuienismaand (25 Julie tot 26 Augustus). Al ons eredienste gaan ook inskakel by die program.
Waag dit en maak jou hart, huis en lewe oop vir ander. Ons nooi julle uit om mekaar te vertrou met jul stories. Ons gaan nie raad gee of probleme oplos nie. Ons gaan saam kuier, saam eet en saam ontspan. Ons beplan ook om saam met VGK Eersterust gemeente te werk.
Registrasies vir tydelike kleingroepe is nou oop. Ons gaan saamwerk uit die boekie – Loop Saam – van Chris van Wyk en Nico Simpson. Die boekie sal te koop wees @ R50. Gashere vir nuwe kleingroepe is ook steeds welkom om te registreer.
Teken gerus in vir my weeklikse nuusbrief deur jou e-pos adres vir my te stuur, of kontak my by 012 807 7983; 083 415 5755; kleingroep@skuilkrans.co.za